تورکیه‌نین چالیشما و سوسیال گوونلیک ناظرلیگی بو ایل تورکیه‌ده ایشلمک اوچون مراجعت ائدن 60 مین 421 خاریجی وطنداشا ایجازه وئردی.
بو شخص‌لر آراسیندا ایلک یئرده 10 مین 227 نفرله سوریه‌لیلر گلیر.
ناظیرلیگین معلومات‌لارینا گؤره، ژانویه –اکتبر دؤنمینده تورکیه‌ده ایشلمک ایجازه‌سی آلماق اوچون دونیانین دؤرد بیر طرفین‌دن مراجعت ائدیلدی.
مراجعت‌لری دیرلن‌دیرن ناظیرلیک ایلین 10 آیلیق بؤلومونده 30 مین 667 کیشی و 29 مین 754 قادین اولماقلا، 60 مین 421 نفره ایش ایجازه‌سی وئردی.
مراجعت‌لردن 1993-او موختلیف اساس‌لارلا رد ائدیلرکن، 7 مین 731 مراجعت گئری گؤندریلدی، 220 مراجعت ایله باغلی هله قرار وئریلمه‌‌دی.
ناظیرلیگین ایجازه‌سی ایله 10 مین 227 سوریه، 6 مین 268 گرجستان، 4 مین 989 اوکراینا، 3 مین 396 چین، 2 مین 805 تورکمنیستان، 2 مین 720 قیرغیزیستان، 1965 اؤزبکیستان و 1702 روسیا اصیل‌لی وطنداش تورکیه‌ده ایشلمه‌یه باشلادی.
سؤزوگئدن دؤنمده ایش ایجازه‌سی وئریلن‌لر آراسیندا 1025 اینگیلیس، 1017 آلمان و 942 آمریکا‌لی وار. برونی، هاییتی، هوندوراس، جامائیکا، لائوس و مالاوی کیمی موختلیف اؤلکه وطنداش‌لارینا دا ایش ایجازه‌سی وئریلدی.
2011 -جی ایلده 17 مین 467، 2012-جی ایلده 32 مین 277، 2013-جو ایلده 45 مین 834 و 2014ت-جو ایلده 52 مین 304 خاریجی‌یه ایش ایجازه‌سی وئرن چالیشما و سوسیال گوونلیک ناظیرلیگی کئچن ایل 64 مین 833 نفرین مراجعتینی قبول ائتدی.
